**Naziv Programa:**

Program javnih potreba u predškolskom odgoju i obrazovanju Grada Velike Gorice za 2017. godinu

(u daljnjem tekstu: Program javnih potreba)

OBRAZLOŽENJE

**Pravna osnova:**

Prema *Zakonu o lokalnoj i područnoj (regionalnoj) samoupravi* (NN 33/1, 60/01, 109/07, 125/08, 36/09, 150/11, 144/12, 19/13, 137/15), općine i gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima, između ostaloga i poslove koji se odnose na brigu o djeci te odgoj i osnovno obrazovanje.

Temeljem članka 2. *Zakona o predškolskom odgoju i obrazovanju* (NN 10/97, 107/07 i 94/13), jedinice lokalne samouprave imaju pravo i obvezu odlučivati o potrebama i interesima građana na svom području za organiziranjem i ostvarivanjem programa predškolskog odgoja te radi zadovoljavanja tih potreba osnivati dječje vrtiće, a osnivač dječjeg vrtića dužan je osigurati sredstva za osnivanje i rad dječjeg vrtića.

**Svrha i ciljevi donošenja Programa javnih potreba:**

Djelatnost predškolskog odgoja i obrazovanja je organizacijski i financijski najzahtjevnija društvena djelatnost Grada Velike Gorice. Zbog potrebe za kvalitetnim sustavom institucionalnoga predškolskog odgoja, proteklih godina kontinuirano se povećavaju proračunska sredstva namijenjena dječjim vrtićima. Od 2011. g., kada su sukladno Planu mreže dječjih vrtića, podijeljena postojeća dva vrtića i osnovane nove ustanove, pokrenut je proces podizanja kvalitete brige o djeci rane i predškolske dobi. Prema podacima Državnog zavoda za statistiku i podacima o broju novorođene djece može se zaključiti da je okviran broj djece u dobi od godinu dana do polaska u osnovnu školu oko 4000 što bi značilo da je gotovo 70 % djece obuhvaćeno predškolskim sustavom, od toga 2500 djece u redovitom programu i oko 200 djece u programu predškole.

Godine 2010. sredstva za predškolski odgoj na godišnjoj razini iznosila su oko 50.000.000,00 kn, u 2016. g. oko 61.000.000,00 kn za redovnu djelatnost, a za 2017. g. oko 62.300.000,00 kuna. Uz to, ove godine planirana su sredstva za izgradnju novoga vrtića u središtu Velike Gorice. Nakon izgradnje vrtića u Velikoj Mlaki i dogradnje vrtića u Pucekovićevoj u 2015. g., izgradnja novog objekta u Cvjetnom naselju predstavlja prioritet u 2016. g., kako u djelatnosti predškolskog odgoja, tako i na razini gradskih kapitalnih projekata. Dva su razloga zbog kojih je ovaj projekt izuzetno značajan za predškolsku djelatnost pa tako i za brigu o djeci u širem smislu. Prvi razlog je osiguravanje optimalnih uvjeta predškolskog odgoja za djecu s teškoćama u razvoju, a drugi je povećanje kapaciteta otvaranjem novih odgojnih skupina. Projekt je logičan nastavak uspješno započetog procesa stvaranja sustava predškolskog odgoja koji je inkluzivan i kojim se osigurava svakome djetetu mjesto u dječjem vrtiću.

Program javnih potreba, nakon uvodnog zakonskog utemeljenja, navodi ciljeve u djelatnosti predškolskog odgoja s naglaskom na strateški cilj povećavanja ukupnog obuhvata djece institucionalnim predškolskim odgojem. U sljedećim programskim područjima navedeni su oblici, opseg i nositelji djelatnosti s posebnim naglaskom na promjene koje donosi nova *Odluka o načinu ostvarivanja prednosti pri upisu djece i mjerilima za određivanje visine roditeljskih uplata za ostvarivanje programa ranog i predškolskog odgoja i obrazovanja u dječjim vrtićima kojima je osnivač Grad Velika Gorica,* a kojom se nastoji poboljšati sustav upisa djece u dječje vrtiće Grada Velike Gorice kao i sudjelovanje roditelja u cijeni programa podizanjem razine socijalne osjetljivosti za ranjive skupine djece i njihovih obitelji uz financijsko rasterećenje obitelji, posebno onih koji se nalaze u težim socijalnim uvjetima i/ili su obitelji s više djece. Nadalje, navedeni su podaci o broju djece prema lokacijama dječjih vrtića kao i drugi programi važni za djelatnost predškolskog odgoja poput sufinanciranja privatnih dječjih vrtića, vrtića Grada Zagreba, predškolskih programa Centra za djecu, mlade i obitelj Velika Gorica i djelatnosti dadilje.

Proračunska sredstva koja se izdvajaju za djelatnost predškolskog odgoja te sadržaj Programa javnih potreba jasno ukazuju da se radi o djelatnosti koja je prioritet jer proizlazi iz zakonske obveze, ali i stava da je dostupan i kvalitetan sustav predškolskog odgoja društveni mehanizam koji poboljšava i unapređuje kvalitetu života djece, njihovih obitelji, ali i svih građana naše zajednice.